Liselott Blixt (DF), 2012-03-14:
Jeg havde jo håbet på, at ministeren måske kunne have givet regionerne nogle retningslinjer, så man kunne kigge på fordelingen på landsplan for at se, om man sikrede, at alle fik de samme muligheder.
Det mener jeg da man som ny regering, der lægger vægt på lige sundhed for alle, skulle sørge for.
Det, jeg har hørt i Region Sjælland, er, at de får 6 pladser – det er ikke meget – men hvis man vil lægge dem sammen med de andre pladser, så kommer man op på 14 pladser på de tre hospicer, der er i forvejen, hvilket faktisk er lige en tand mere, end man mener er tilrådeligt for et hospice.
Så har man et område, som hedder Stevns, Vordingborg, Præstø, hvor man har langt til et hospice og derfor ikke får de samme muligheder.
Man etablerer heller ikke et palliativt område.
Man har faktisk nogle muligheder, for man har et gammelt sygehus i Fakse, man kunne være med til at gøre noget ved, så man fik gjort det, man selv har talt om, nemlig at bruge de sygehuse, som man nu har nedlagt, til nogle af de sundhedsydelser, som kan komme tæt på borgeren – og det er da et hospice.
Det ligger jo lige for.
Så det kan godt være, at ministeren ikke kan diktere, men man kan jo godt skrive sådan en pæn vejledning om, at der skal ses på hele regionen.
Jeg ved, at regeringen står på mål for lighed i sundhed og lige adgang for alle.
Når jeg kigger på mit landkort, hvor jeg har plottet alle hospicerne ind, så er det i de tyndtbefolkede områder – ja, det er jo klart, for det er jo der, der måske ikke lige er den store befolkningsmængde – hvor der også er mangel på praktiserende læger.
Der er ikke nogen sygehuse i nærheden; der er eventuelt nogle sundhedscentre eller nogle andre ting, hvor man faktisk med god støtte kunne etablere et hospice.
Og når vi nu står over for at skulle etablere alle de her hospicepladser, hvorfor fremtidssikrer man ikke, så alle har de samme muligheder?
Jeg mener: Det er jo lige præcis Stevns, Præstø, Fakse og Lemvig, som vi også diskuterede, da vi talte om sygehuse.
Det er de områder, der er ramt.
De mennesker bliver også syge, og de har måske den sværeste transportform.
Så kunne vi ikke sådan sige til regionen, at det kunne man også godt kigge på?
Jamen jeg kan jo kun sige, at jeg er enig med ministeren.
Men det, der bekymrer mig, er, at vi nu med den første pulje, der er blevet ansøgt om, ser, at der er nogle regioner, der vil bruge pengene på at opnormere de steder, de har, selv om grunden til, at vi satte flere penge af til flere hospicepladser, var, at alle mennesker skulle kunne få gavn af hospicerne.
Når jeg kigger på et landkort, hvor jeg har tegnet blå prikker, hvor hospicerne ligger, så er der nogle steder, hvor der er over en times kørsel til et hospice.
Jeg har selv passet en masse terminalpatienter i den fase, hvor de lå hjemme, og de valgte ikke at komme på hospice, fordi mange af dem også havde børn.
Nogle af dem havde små børn, nogle havde teenagebørn, og det er meget langt at tage, hvis man vil besøge sin mor eller sin far, når man skal køre 70-80 km.
Derfor bekymrer det mig, hvis regionen beslutter, at man bruger pengene på de hospicer, der er i forvejen.
Jeg vil gerne høre ministeren svare på, om ministeren kan hjælpe til med, at alle mennesker i Danmark får de samme muligheder.